CELEX: 
Language: ga
Date: 2021-12-17 00:00:00
Title: RIALACHÁN TARMLIGTHE (AE) /... ÓN gCOIMISIÚN lena bhforlíontar Rialachán (AE) Uimh. 600/2014 ó Pharlaimint na hEorpa agus ón gComhairle trí chritéir a shonrú le haghaidh mhaolú an phrionsabail gurb é an tÚdarás Eorpach um Urrúis agus Margaí a dhéanfaidh maoirseacht ar shocruithe formheasta maidir le foilsiú agus ar shásraí tuairiscithe formheasta

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Foilsíodh Rialachán (AE) 2019/2175, lena leasaítear Rialachán (AE) Uimh. 600/2014 maidir le margaí in ionstraimí airgeadais (MiFIR), san Iris Oifigiúil an 27 Nollaig 2019. Ón 1 Eanáir, leis an Rialachán, deonaítear cumhachtaí údaraithe dhírigh agus maoirseachta don Údarás Eorpach um Urrúis agus Margaí (ESMA) ar sholáthraithe seirbhísí tuairiscithe sonraí, ach amháin ar na ARManna agus na APAnna sin atá, de mhaolú ó MiFIR mar gheall ar a n‑ábharthacht maidir leis an margadh inmheánach, faoi réir údarú agus maoirseacht ag údarás inniúil Ballstáit. An chumhacht atá ag an gCoimisiún chun gníomh tarmligthe a ghlacadh maidir leis an maolú sin, tugtar sin in Airteagal 2(3) de MiFIR. Nuair a dhréachtaítear an gníomh tarmligthe, cuirfidh an Coimisiún san áireamh aon cheann de na heilimintí seo a leanas nó iad go léir: a mhéid a chuirtear seirbhísí ar fáil do ghnólachtaí infheistíochta nach n‑údaraítear ach in aon Bhallstát amháin, an líon tuarascálacha nó idirbheart trádála agus/nó arb é go bhfuil an ARM nó an APA ina chuid de ghrúpa rannpháirtithe sa mhargadh airgeadais a bhíonn ag feidhmiú ar bhonn trasteorann.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               An 18 Meitheamh 2020, d’iarr an Coimisiún tuairim (comhairle theicniúil) ar ESMA faoi rialacháin tharmligthe atá le glacadh faoi Airteagail 2(3) de MiFIR. Chuir ESMA a chomhairle theicniúil faoi bhráid an Choimisiúin an 23 Márta 2021.
            
            
               Tar éis measúnú teicniúil domhain a dhéanamh, mar chuid dá chomhairle theicniúil, rinne ESMA comhairliúchán poiblí ar ghnéithe teicniúla na rialachán tarmligthe atá beartaithe maidir le maolú ón 20 Samhain 2020 go dtí an 4 Eanáir 2021. Fuair ESMA cúig fhreagairt. Rinne an Coimisiún an mhodheolaíocht a shimpliú faoi mar a bheartaigh ESMA ionas nach mbeadh feidhm ach ag dhá chéim, in ionad ceithre cinn. An toradh ar an modheolaíocht shimplithe sin, ní bheidh sé éagsúil leis an toradh a bheartaigh ESMA. 
            
            
               An 19 Iúil 2021, chuaigh an Coimisiún i gcomhairle le Sainghrúpa an Choiste Eorpaigh um Urrúis (EGESC) maidir le comhairle theicniúil ESMA agus maidir le hinneachar an ghnímh tharmligthe seo. Thug roinnt ball de EGESC barúlacha maidir leis an gcinneadh i leith maolaithe a cuireadh san áireamh sa dréachtghníomh tarmligthe.
            
            
               Foilsíodh an dréachtghníomh tarmligthe ar an tairseach um Rialáil Níos Fearr ar feadh tréimhse aiseolais ceithre seachtaine ón 29 Iúil go dtí an 27 Lúnasa 2021, i gcomhréir leis na prionsabail a leagtar síos sa Chomhaontú Idirinstitiúideach maidir le Reachtóireacht Níos Fearr. Rinneadh scrúdú cuimsitheach ar an aiseolas a fuarthas sula ndearnadh cinneadh bogadh ar aghaidh le glacadh an ghnímh tharmligthe. Bhí idir mhaith agus olc san aiseolas a fuarthas mar go raibh roinnt freagróirí i bhfách leis an maolú a chur ar níos lú eintiteas agus freagróirí eile i bhfách lena mhalairt. Chuir roinnt freagróirí in iúl gur mhaith leo soiléireacht a fháil roimh an 1 Eanáir 2022 maidir le heintitis a thiocfaidh faoi mhaoirseacht ESMA agus méid na dtáillí. Is é an toradh a d’fhéadfadh a bheith ar an gcritéar nach mór do 70 % ar a laghad de na gnólachtaí infheistíochta a bheith bunaithe sa Bhallstát baile, faoi mar a d’áitigh freagróir amháin, go mbeidh DRSPanna ann a mbeidh líon an‑teoranta cliant acu agus nach mbeidh ach sciar beag den mhargadh DRSP iomlán iontu a thiocfaidh faoi mhaoirseacht ESMA. D’fhreastal an Coimisiún don ábhar imní sin tríd an gcéatadán a ísliú go 50 %. 
            
            
               Ní dhearnadh measúnú tionchair ar an ábhar go leanann an Rialachán seo na bearta atá molta ag ESMA ina chomhairle theicniúil.
            
            
               3.EILIMINTÍ DLÍ AN GHNÍMH THARMLIGTHE
            
            
               In Airteagail 1 agus 2 den rialachán atá beartaithe leagtar amach na forálacha maidir le maolú ar mhaoirseacht ESMA . Go háirithe na critéir maidir le seirbhísí a sholáthar do ghnólachtaí infheistíochta atá údaraithe i mBallstáit éagsúla agus líon na dtuarascálacha nó na n‑idirbheart.
            
            
               Leagtar amach in Airteagail 3 agus 4 den rialachán atá beartaithe na forálacha críochnaitheacha. Cuimsítear sna hairteagail na forálacha idithréimhseacha agus an teacht i bhfeidhm.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 17.12.2021
            
            
               lena bhforlíontar Rialachán (AE) Uimh. 600/2014 ó Pharlaimint na hEorpa agus ón gComhairle trí chritéir a shonrú le haghaidh mhaolú an phrionsabail gurb é an tÚdarás Eorpach um Urrúis agus Margaí a dhéanfaidh maoirseacht ar shocruithe formheasta maidir le foilsiú agus ar shásraí tuairiscithe formheasta
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) Uimh. 600/2014 ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Rialachán (AE) Uimh. 648/2012
                  1
               , agus go háirithe Airteagal 2(3) de,
            
         
         
            
               De bharr an mhéid seo a leanas:
            
            
               (1)I bhfianaise na gné trasteorann a bhaineann le sonraí margaidh a láimhseáil, na cáilíochta sonraí agus an ghá atá ann barainneachtaí scála a bhaint amach, agus chun tionchar díobhálach na ndibhéirseachtaí a d’fhéadfadh a bheith ann ar cháilíocht sonraí agus ar chúram soláthraithe tuairiscithe sonraí araon a sheachaint, aistríodh, le Rialachán (AE) 2019/2175 ó Pharlaimint na hEorpa agus ón gComhairle
                  2
               , cumhachtaí údaraithe agus maoirseachta i dtaca le gníomhaíochtaí soláthraithe seirbhísí tuairiscithe sonraí (‘DRSPanna’) san Aontas chuig an Údarás Eorpach um Urrúis agus Margaí (‘ESMA’). 
            
            
               (2)San am céanna, déantar socruithe formheasta maidir le foilsiú (APAnna) agus sásraí tuairiscithe formheasta (ARManna) a mhaolú ó mhaoirseacht ESMA, agus, ina ionad sin, fanann siad faoi raon feidhme maoirseachta náisiúnta, cás inar teoranta a n‑ábharthacht maidir leis an margadh inmheánach. 
            
            
               (3)Ba cheart a mheas ar dtús gur teoranta ábharthacht APA nó ARM maidir leis an margadh inmheánach de réir an lín choibhneasta cliant atá bunaithe sna Ballstáit nach é atá iontu Ballstát baile an APA nó an ARM sin . Más seirbhísí trasteorann den chuid is mó iad na seirbhísí a chuireann APAnna nó ARManna ar fáil níor cheart maolú a bheith infheidhme. Ar an dara dul síos, ba cheart an ábharthacht maidir leis an margadh inmheánach a bhunú ar sciar na n‑idirbheart iomlán tuairiscithe nó foilsithe a dhéanann APAnna nó ARManna aonair a thuairisciú nó a fhoilsiú. Má sháraíonn an sciar seo tairseach íosta, níor cheart a mheas faoi na gníomhaíochtaí gur teoranta a n‑ábharthacht maidir leis an margadh inmheánach. Ba cheart an ríomh le haghaidh an APA a bheith bunaithe ar shonraí trédhearcachta a chuirtear isteach chuig an gCóras Sonraí Tagartha i ndáil le hIonstraimí Airgeadais agus chuig an gCóras um Thrédhearcacht Ionstraimí Airgeadais, agus, san am céanna, ba cheart an ríomh le haghaidh an ARM a bheith bunaithe ar na tuarascálacha idirbheart a chuirtear faoi bhráid na n‑údarás inniúil. 
            
            
               (4)I gcás ina bhfuil APA agus ARM nó an iliomad APAnna nó ARManna á n‑oibriú ag oibreoir amháin, ní féidir maolú a dhéanamh ar mhaoirseacht ESMA ach amháin má tá gach APA nó gach ARM incháilithe le haghaidh maolú.
            
            
               (5)Chun feidhmiú rianúil an chreata nua maoirseachta le haghaidh DRSPanna a áirithiú , mar a thugtar isteach in Airteagal 4 de Rialachán 2019/2175, ba cheart don Rialachán seo teacht i bhfeidhm gan mhoill agus teacht i bhfeidhm mar ábhar práinne. 
            
            
               TAR ÉIS AN RIALACHÁN SEO A GHLACADH:
            
            
               Airteagal 1 
               Measúnú ar APAnna agus ARManna 
            
            
               1.Beidh socruithe formheasta maidir le foilsiú (APAnna) agus sásraí tuairiscithe formheasta (ARManna) faoi réir údarú agus maoirseacht ag údarás inniúil Ballstáit mar a shainmhínítear in Airteagal 4(1), pointe (26) de Threoir 2014/65/AE i ngeall ar a theoranta atá a n‑ábharthacht maidir leis an margadh inmheánach mura sáraíonn gníomhaíochtaí na APAnna agus na ARManna sin ar an meán aon cheann de na tairseacha a leagtar amach in Airteagal 2 den Rialachán seo. I gcás ina bhfuil níos mó ná APA amháin nó ARM amháin á oibriú ag an oibreoir céanna ní bheidh feidhm ag maolú ach amháin i gcás nach sáróidh gníomhaíochtaí aon cheann de na APAnna nó na ARManna sin na tairseacha a leagtar amach in Airteagal 2. 
            
            
               2.Chun críche údaraithe, bunófar an measúnú a dhéanfar ar na critéir a leagtar amach in Airteagal 2 ar mheastacháin a chuirfidh an t‑iarratasóir ar fáil ar na gníomhaíochtaí a dhéanfaidh sé sa todhchaí. 
            
            
               3.Déanfaidh ESMA athmheasúnú bliantúil ar ábharthacht ghníomhaíochtaí APA nó ARM dá dtagraítear i mír 1 maidir leis an margadh inmheánach agus cuirfear tús leis sin sa bhliain tar éis an chéad bhliain féilire iomlán tar éis an údaraithe. Bunófar an measúnú ar na critéir in Airteagal 2 ar shonraí a sheasann don bhliain féilire iomlán roimh an athmheasúnú. 
            
            
               4.I gcás nach gcomhlíonfar a thuilleadh na tairseacha maidir le maolú nó cur i bhfeidhm mhaoirseacht ESMA ar feadh dhá bhliain as a chéile, de réir an mheasúnaithe dá dtagraítear i mír 3 beidh feidhm ag an athrú ar chur i bhfeidhm nó maolú mhaoirseachta ESMA ón 1 Meitheamh an bhliain ina dhiaidh sin.
            
            
               Airteagal 2 
               Critéir chun maolú ó mhaoirseacht ESMA a shainaithint
            
            
               1.Beidh APA nó ARM faoi réir maolú ó mhaoirseacht sna cásanna seo a leanas: 
            
            
               (a)soláthraíonn APA nó ARM seirbhísí do ghnólachtaí infheistíochta nó thar a gcionn faoi réir na gceanglas iarthrádála maidir le nochtadh in Airteagail 20 agus 21 de Rialachán (AE) Uimh. 600/2014 nó an ceanglas maidir le tuairisciú d'Airteagal 26 den Rialachán sin, i dtrí Bhallstát éagsúla ar a mhéad, agus san am céanna, údaraítear 50 % de na gnólachtaí infheistíochta sin ar a laghad sa Bhallstát céanna ina bhfuil APA nó ARM; agus
            
            
               (b)maidir leis an líon trádálacha a thuairiscítear don phobal agus méid na dtrádálacha sin ag an APA i gcomhréir le hAirteagal 20(1) de Rialachán (AE) Uimh. 600/2014 i dtaca le hionstraimí cothromais, is lú an méid sin ná 0,5 % den líon iomlán trádálacha nó den mhéid a thuairiscíonn na APAnna go léir i gcomhréir le hAirteagal 20(1) den Rialachán sin agus an líon trádálacha a thuairiscítear don phobal agus, maidir le méid na dtrádálacha sin ag an APA i gcomhréir le hAirteagal 21(1) den rialachán sin maidir le hionstraimí cothromais, ní mó é sin ná 0,5 % den líon iomlán trádálacha nó den mhéid a thuairiscíonn na APAnna go léir i gcomhréir le hAirteagal 21(1) den Rialachán; agus
            
            
               (c)maidir leis an líon idirbheart a thuairiscíonn an ARM i gcomhréir le hAirteagail 26(1) agus 26(7) de Rialachán (AE) Uimh. 600/2014, ní mó é ná 0,5 % den líon iomlán idirbheart a thuairiscíonn na ARManna go léir i gcomhréir le hAirteagail 26(1) agus 26(7) den Rialachán sin.
            
            
               2.Cuirfidh APAnna nó ARManna sonraí ar fáil don údarás inniúil arna iarraidh sin dó lenar féidir measúnú a dhéanamh ar na critéir a leagtar síos i mír 1, pointe (a).
            
            
               Airteagal 3 
               Forálacha idirthréimhseacha
            
            
               Chun críocha Airteagal 1, déanfaidh ESMA an measúnú tosaigh ar na critéir mhaolaithe a liostaítear in Airteagal 2. Bunófar an measúnú tosaigh sin ar shonraí a bhaineann leis an gcéad sé mhí de 2021.
            
         
         
            
               Airteagal 4 
               Teacht i bhfeidhm agus an dáta cur i bhfeidhm
            
            
               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 17.12.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 173, 12.6.2014, lch. 84. 
               
               
                  
                     (2)
                  
                        Rialachán (AE) 2019/2175 ó Pharlaimint na hEorpa agus ón gComhairle an 18 Nollaig 2019 lena leasaítear Rialachán (AE) Uimh. 1093/2010 lena mbunaítear Údarás Maoirseachta Eorpach (an tÚdarás Baincéireachta Eorpach), Rialachán (AE) Uimh. 1094/2010 lena mbunaítear Údarás Maoirseachta Eorpach (an tÚdarás Eorpach um Árachas agus Pinsin Cheirde), Rialachán (AE) Uimh. 1095/2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), Rialachán (AE) Uimh. 600/2014 maidir le margaí in ionstraimí airgeadais, Rialachán (AE) 2016/1011 maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais nó chun feidhmíocht cistí infheistíochta a thomhas, agus Rialachán (AE) 2015/847 maidir le faisnéis a ghabhann le haistrithe cistí (IO L 334, 27.12.2019, lch.1).